## Emergències activa l’alerta taronja en l’interior nord de València i l’alerta groga en gran part de la Comunitat per pluges i tempestes per a este dissabte

*** S’esperen tempestes acompanyades de graníssol gran i acumulats de 40 mm/h en l’interior nord de València
* També podrien produir-se tempestes amb graníssol i acumulats de 20 mm/h en l’interior d’Alacant, l’interior sud de Castelló i València i el litoral de Castelló**

La Conselleria d’Emergències i Interior ha activat, a través del Centre de Coordinació d’Emergències de la Generalitat, l’alerta de nivell taronja en l’interior nord de la província de València i l’alerta de nivell groc en gran part de la resta de la Comunitat Valenciana davant l’episodi de pluges i tempestes previst per a este dissabte, 10 de maig, per l’Agència Estatal de Meteorologia (AEMET).

Entre les 12:00 i les 23:59 hores d’este dissabte podrien produir-se tempestes acompanyades de graníssol gran i acumulats de 40 mm/h en l’interior nord de la província de València.

A més, en l’interior d’Alacant, l’interior sud de Castelló i l’interior sud de València s’esperen per a la mateixa franja horària tempestes amb probabilitat de graníssol i precipitacions acumulades de 20mm/h.

D’altra banda, entre les 20:00 hores del dissabte i les 3:59 hores del diumenge es preveu que puguen registrar-se tempestes amb possible graníssol i acumulats de 20mm/h en tot el litoral de la província de Castelló.

Davant això, el Centre de Coordinació d’Emergències recomana extremar les precaucions i seguir els consells d’autoprotecció. Entre els quals figuren els de revisar el risc meteorològic dels llocs als quals la població preveja desplaçar-se i conduir a una velocitat moderada i, si és possible, per vies principals. També és important no intentar mai travessar un barranc amb aigua o una zona amb acumulació d’aigua.

En el cas de trobar-se amb una tempesta de graníssol mentres es conduïx, s’aconsella detindre el vehicle i apartar-lo de la circulació, perquè la carretera es pot convertir en una pista de gel, i, si resulta factible, posar una peça de roba o qualsevol tela davant del vidre per a protegir-se en cas de trencament.

Fecha: 09/05/2025